Τραγικό θάνατο βρήκε το βράδυ της Κυριακής, ένας 28χρονος οπαδός στη Θεσσαλονίκη όταν έπεσε νεκρός κοντά στο Μέγαρο Μουσικής της πόλης, μετά από ανθρωποκυνηγητό.

Σύμφωνα με όσα μεταδίδει η ιστοσελίδα thestival.gr, ο νεαρός χτυπήθηκε από ΙΧ όταν προσπάθησε να διαφύγει από ομάδα νεαρών που τον καταδίωκε με σκοπό να τον ξυλοκοπήσουν. Ο 28χρονος ήταν οπαδός ομάδας της Βουλγαρίας και υποστηρικτής ομάδας της Θεσσαλονίκης.

Κατά το επεισόδιο ομάδα νεαρών κουκουλοφόρων κινήθηκε αιφνιδιαστικά και επιτέθηκε σε άλλη ομάδα νεαρών, μέλος της οποίας ήταν και ο 28χρονος. Σύμφωνα με πάντα με τις ίδιες πληροφορίες κατά την συμπλοκή τραυματίστηκαν ακόμη δύο άτομα τα οποία μεταφέρθηκαν στο Ιπποκράτειο Νοσοκομείο.

Το περιστατικό σημειώθηκε λίγο πριν τις 16:00 στην οδό Μαρίας Κάλλας. Αμέσως μετά στο σημείο έσπευσαν ισχυρές αστυνομικές δυνάμεις και προχώρησαν σε προσαγωγές υπόπτων.

Σύμφωνα με την Γενική Αστυνομική Διεύθυνση Θεσσαλονίκης ήταν τρεις οι αλλοδαποί οπαδοί που τραυματίστηκαν από την επίθεση που δέχθηκαν από οπαδούς του ΠΑΟΚ.

Η ανακοίνωση της Γενικής Αστυνομικής Διεύθυνσης Θεσσαλονίκης

«Σήμερα (05-01-2020) και περί ώρα 16:30, διακομίσθηκαν στο Ιπποκράτειο Νοσοκομείο Θεσσαλονίκης, από την ευρύτερη περιοχή του Μεγάρου Μουσικής, τρείς αλλοδαποί, μετά από επίθεση που δέχτηκαν από οπαδούς του ΠΑΟΚ.Ένας εξ’ αυτών, ηλικίας 28 ετών, κατέληξε. Ερευνώνται τα αίτια θανάτου του, καθώς μετά την επίθεση και ενώ ευρίσκετο επί του οδοστρώματος πέρασε από πάνω του όχημα, το οποίο αναζητείται. Προανάκριση διενεργείται από τις αστυνομικές Αρχές».

Ηταν οπαδός της Πλόβντιβ

Σύμφωνα με πληροφορίες που επικαλείται το Εθνος, ο άτυχος 28χρονος ήταν οπαδός της βουλγαρικής ομάδας Μπότεφ Πλόβντιβ.

Σύμφωνα με πληροφορίες του ethnos.gr, ο 28χρονος είχε έρθει στη Θεσσαλονίκη μαζί με ομοεθνείς του από τη Βουλγαρία για να παρακολουθήσουν το χθεσινό ντέρμπι ανάμεσα στον Άρη και στον ΠΑΟΚ στο Χαριλάου. Η ομάδα Μπότεφ Πλόβντιβ είναι αδελφοποιημένη με την ομάδα του Άρη και οι οπαδοί των δύο συλλόγων διατηρούν καλές σχέσεις.

Ο 28χρονος βρισκόταν σήμερα στις 16.30, μαζί με ακόμα εννιά Βούλγαρους οπαδούς της Μπότεφ Πλόβντιβ, σε γνωστή καφετέρια στην οδό Μαρία Κάλλας, απέναντι από το Μέγαρο Θεσσαλονίκης. Ενώ οι 10 Βούλγαροι, οι οποίοι φορούσαν διακριτικά της ομάδας του Άρη, έπιναν καφέ, ξαφνικά δέχτηκαν επίθεση από ομάδα περίπου 20 κρανοφόρων που κρατούσαν σιδερολοστούς.

Οι κρανοφόροι άρχισαν να χτυπάνε τους Βούλγαρους. Δύο από αυτούς έπεσαν στο έδαφος τραυματισμένοι, ενώ ο 28χρονος προσπάθησε να διαφύγει διασχίζοντας το δρόμο. Οι κρανοφόροι τον πρόλαβαν, τον χτύπησαν και τον άφησαν στο οδόστρωμα αιμόφυρτο. Εκείνη την ώρα περνούσε αυτοκίνητο, μάρκας Mercedes, η οδηγός του οποίου δεν πρόλαβε να αντιδράσει, με αποτέλεσμα να περάσει πάνω από τον 28χρονο και να τον τραυματίσει θανάσιμα.